René Christensen (DF), 2010-12-02:
Et forbud mod bisfenol-A er jo en udmærket sag.
Man kan spørge, hvor det udspringer fra.
Det udspringer jo fra et tidligere fremsat forslag om forbud mod bisfenol-A.
Jeg blev stillet et spørgsmål under den foregående sag, vi behandlede, nemlig om Dansk Folkeparti ville arbejde seriøst og konstruktivt med den.
Jeg svarede på spørgsmålet: Det gør vi altid.
Det har vi også gjort i den her sag.
Og det er faktisk sådan, at vi jo fik den landet med nogle gode ændringsforslag, som jeg og Dansk Folkeparti stillede til det forslag, der var fra Enhedslisten.
Det viste sig også efterfølgende, da vi fik en ny minister på området, at ministeren faktisk godt ville følge det, vi havde stemt om i Folketingssalen, og det skal ministeren selvfølgelig have ros for.
Det, der er kommet, er et forbud mod bisfenol-A i sutteflasker, mens det forbud, vi har i Danmark nu, går videre.
Det er for 0-3-årige, og det drejer sig jo også om fødevareemballage.
Så der er mere at arbejde for.
En anden ting, man også næsten kan undre sig over, når man læser det her – man kan ikke undre sig over, at det er Enhedslisten, der fremsætter det – er, at SF er med.
For vi kan læse bemærkningerne om EFSA og se, at man er kritisk over for det, EFSA gør, selv om man nu er så regeringsduelig, at alt det, der foregår i EU, jo er blevet fantastisk dejligt.
Der er vi i Dansk Folkeparti trods alt stadig væk enige med Enhedslisten på det punkt her, altså at det ikke er EU, der skal styre alt, hvad der skal foregå i Danmark – og da slet ikke på et område som det her.
Det, som vi synes forslaget lægger op til, er faktisk ganske udmærket.
Men det, man kunne gøre, og det, som jeg også hørte ministeren sige, da han var på, var det her med de gravide.
Vi har jo fået lavet et udmærket forbud, synes jeg, i forhold til de 0-3 årige i Danmark, som vi er rigtig glade for, netop også fordi der ligger forskning til grund for det, som siger, at de 0-3 åriges kropsvægt i forhold til den mængde af fødevarer, de indtager, jo er noget mindre, og at de derfor bliver påvirket i en højere grad, end voksne gør.
Dermed er ikke sagt, at bisfenol-A er et ufarligt stof for voksne, men nogle gange skal man jo også føre realpolitik i stedet for kun at lave signalpolitik, og det viste det tidligere forslag i dag at det kunne blive til.
Der blev sagt meget om forskning på området her i dag, mens vi har diskuteret det.
Jeg var lige inde at finde den forsker, som har arbejdet med det i Danmark på DTU, og det er Ulla Hass, og hun skriver også, at der blandt forskerne er en generel uenighed om bisfenol-A, og det hævdes, at mange af studierne har nogle begrænsninger.
Derfor er jeg utrolig glad for, at ministeren ligesom åbner en lille smule op for, at vi måske skal til at have en debat om, hvorvidt det er noget, vi skal til at begynde at forske i lidt mere i forhold til det her med gravide.
Det er også bemærkelsesværdigt at se, at EFSA jo faktisk har underkendt den forskning, som vi er kommet med fra dansk side.
Derfor må jeg sige, at jeg da synes, at vi skal gøre mere ved det og få noget mere forskning, så det bliver mere tungtvejende, og så EFSA også kan se, at det, vi kommer med fra dansk side, faktisk er tungtvejende og reel og god forskning.
Så alt i alt må vi sige, at som forslaget ligger her i forhold til at lave et generelt forbud, er det egentlig et godt forslag, som vi jo reelt godt kunne støtte.
Men hvis vi nu skal sige, at ministeren og regeringen har gjort et godt stykke benarbejde, hvad angår de beslutninger, vi har truffet, så tror jeg, vi skal begrænse os i forhold til det, vi gør her, altså så der er muligheder for at få tingene igennem og få det frem, så vi faktisk kan opretholde et forbud, som vi også har i dag.
Så vi har en del spørgsmål her under behandlingen, særlig også i forhold til den debat, der har været her i dag, som jeg synes har været rigtig god, og som jeg synes har åbnet lidt døre i forhold til, at vi kan gøre mere på det her område, så vi kan blive mere oplyste og få nogle mere slagfaste argumenter for at sige, at den holdning, vi har i Danmark, er ikke bare en holdning, men at det faktisk er noget, vi videnskabeligt kan bevise.
Vi har den her holdning, for den kan vi begrunde.
Så jeg synes, at debatten i dag har været meget positiv, og jeg er da glad for, at forslaget er kommet endnu en gang, så vi kan diskutere bisfenol-A.
Det er jo en sag, som man må sige er i sådan en løbende udvikling.
Vi startede på et nulpunkt, og vi er nu kommet til de 0-3-årige.
Og det kan være, at vi skal udvikle det, så det hedder de minus 9 måneder til 3-årige, for så er vi kommet et stykke vej videre i sagen om bisfenol-A. Jeg tror ikke, at den stopper med det forslag her.
Jeg tror, at det er en sag, vi vil se igen, og vi er altid konstruktive og fremadrettede i forhold til forslag på det her område.